پرزیدنت الهام علی یئو بو گون محاربه‌نین داوام ائتدیریلمه‌سی‌نین و هر ایکی طرف‌دن ایتکی‌لرین اولماسی‌نین پاشینیانین اوزرینه دوشن بؤیوک مسئولیت و چیرکین عمل‌لر نتیجه‌سینده باش وئردیگینی بیلدیریب.
آذربایجان جمهوریتی‌نین پرزیدنتی الهام علی یئو بو اؤلکه‌ده سفرده اولان خاریجی ایشلر ناظیری مولود چاووش اوغلونون باشچی‌لیق ائتدیگی نماینده هئیتینی قبول ائدیب.
پرزیدنت الهام علی یئو آذربایجان اوردوسونون تورپاق‌لارینی آزاد ائتمک اوچون باشلاتدیغی عملیات‌دان دانیشا‌راق دئییب: "ائرمنیستان فاکتیکی اولا‌راق اؤز مغلوبیتینی اعتراف ائدیب. بیلدیگینیز کیمی، بو یاخین‌لاردا ائرمنیستانین باش ناظیری روسیا پرزیدنتی جناب پوتینه مکتوب گؤندرمیشدیر. بو مکتوب، اصلینده، مغلوبیتین اعترافی‌دیر. چونکی روسیا‌دان حربی دستک ایستنیلمیش‌دیر، حالبوکی، بونا هئچ بیر اساس یوخ‌دور. آذربایجان اؤز حربی عملیات‌لارینی اولوسلار آراسی بیرلیک طرفیندن تانینمیش آذربایجان اراضی‌سینده کئچیریر، ائرمنیستان اراضی‌سینده هر هانسی بیر عملیات کئچیریلمیر، بیزیم بئله پلان‌لاریمیز دا یوخ‌دور. اگر اولسایدی، بیز بونو بو ایلین ژوئیه آییندا ائدردیک. بیلدیگینیز کیمی، او واخت دؤولت سرحدینده ائرمنیستان بیزه هوجوم ائتمیش‌دیر و بیز دؤولت سرحدینی کئچمه‌دن ائرمنیستانی اؤز تورپاق‌لاریمیزدان چیخارتدیق. اونا گؤره بیر طرف‌دن، مغلوبیتی اعتراف ائدیر، - بو مکتوبون گؤندریلمه‌سی بونو گؤستریر، - دیگر طرف‌دن، تام تسلیم اولماق ایستمیر. بو گون محاربه‌نین داوام ائتدیریلمه‌سی و هر ایکی طرف‌دن ایتکی‌لرین اولماسی پاشینیانین اوزرینه دوشن بؤیوک مسئولیت و چیرکین عمل‌لر نتیجه‌سینده باش وئریر. بوتون مسئولیت ائرمنیستان طرفینده‌دیر و بو مغلوبیتی اعتراف ائدیب تورپاقلاریمزدان چیخسا، دانیشیق‌لار ماساسی آرخاسیندا مسئله‌نین چؤزولمه‌سی ان مقبول واریانت‌دیر. آذربایجان بمت تهلوکه‌سیزلیک شوراسی‌نین قطعنامه ‌لرینی ایجرا ائدیر و تمل پرینسیپ‌لری‌نین بؤیوک حیسه‌سینی ایجرا ائدیب‌دیر. اومید ائدیرم کی، تمل پرینسیپ‌لری‌نین قالان حیسه‌سی ده ایجرا ائدیله‌جک و اؤلکه‌میزین اراضی بوتؤو‌لوگو برپا اولونا‌جاق‌دیر.
من بو فورصت‌دن ایستیفاده ائده‌رک، عینی زاماندا، بو گون‌لر عرضینده بیزه تورکیه وطنداش‌لاری، بیزیم قارداش‌لاریمیز طرفیندن گؤستریلن دسته‌یه گؤره بوتون قارداش تورکیه خالقینا تشککورومو بیل‌دیرمک ایستییرم. اونلار منه چوخسایلی مکتوب‌لار گؤندریرلر، چوخ صمیمی مکتوب‌لاردیر و بو، بیزیم هامیمیزی دویغولاندیریر. عینی زاماندا، تورکیه-‌نین مئدیا نماینده‌لری ده گئجه-گوندوز دؤیوش میدان‌لاریندا اؤز حیات‌لارینی ریسک آلتینا آتیرلار و بو گؤرونتولری دونیا داها چوخ تورکیه مئدیاسی واسیطه‌سیله گؤرور و بیلیر. گنجه‌نین، برده‌-نین نامردجه‌سینه بومبالانماسیندان سونرا بورایا ایلک گلن بیزیم تورکیه-‌دن اولان قارداش‌لاریمیزدیر. اونا گؤره بو، بیر داها تورکیه-آذربایجان بیرلیگینی گؤستریر".
خاریجی ایشلر ناظیری مولود چاووش اوغلو دا "بیز سیزین دؤیوش میدانینداکی غلبه‌لرینیزله فخر ائدیریک. بوتون دونیایا تورکون گوجونو گؤستردینیز، قورور دویوروق" دئییب.
چاووش اوغلو ایزمیرده باش وئرن زلز‌له‌دن درحال سونرا آذربایجانین فوق العاده حال‌لار ناظیری کمال الدین حیدرووون اونا زنگ ائده‌رک یاردیما حاضیر اولدوق‌لارینی بیلدیردیگینی، بونون تورکیه ایجتیمایتینده ممنونلوقلا قارشیلاندیغینی قئید ائدیب.
تورکیه-‌ده قاراباغ مسئله‌سینی، داوام ائدن بو عملیات‌لاری وطنداش‌لارین چوخ یاخیندان ایزله‌دیگینه دقت چکن چاووش اوغلو دئییب کی،
بوتون بو اوستون‌لویه - هم دؤیوش میدانینداکی اوستون‌لویه، هم حقوقی اوستون‌لویه، هم ده حاقلی اولماغیمیزا باخمایا‌راق، آتشکس مسئله‌سینده و دانیشیق‌لاردا دا اؤزونه گوونن بیر دؤولت و میللت کیمی سیزین لیدرلیگینیزله آذربایجان گوجلو دؤولت اولدوغونو بوتون دونیایا گؤستردی. بونو آنلایان وار، آنلامایان وار، آنلاماق ایستمه‌ین وار.
ائرمنیستانین دا نه ائتدیگینی و آتشکسی هر دفعه پوزدوغونو هر کس گؤرور. اما بونو سؤیله‌مک ایستمه‌ین چوخ‌دور، بیز بونو بیلیریک. بو سبب‌دن ده بیز اؤز آرامیزداکی هم رای‌لیگی داها دا گوجلن‌دیره‌رک حاقیمیزی مودافعه ائتمکده داوام ائدجییک.
